Truede sig til at få udleveret penge og smykker

En 24-årig mand fra Himmerland er fredag varetægtsfængslet i 14 dage - sigtet for røveri. Han og to medgerningsmænd truede sig onsdag, bevæbnet med jernstænger, til penge og smykker på en adresse i landsbyen Rold nord for Hobro. Der efter tog han en bil og forsøgte ifølge sigtelsen at begå endnu et røveri - på åben gade. Den 24-årige er efter TV2/Nord's oplysninger foreløbig den eneste af de tre røvere der er anholdt. Derfor foregik fremstillingen for lukkede døre. Kriminalpolitiet i Hobro oplyser, at den 24-årige erkender at have været på adressen i Rold.